G'n reddingsboeie meer vir SAL – Gordhan | Netwerk24
Deur Elvira Wood, Philda Essop en Llewellyn Prince 19 November 2019 21:38
Daar is eenvoudig net nie meer geld aan regeringskant vir die Suid-Afrikaanse Lugdiens (SAL) nie en reddingsboeie het 'n "morele gevaar" geword.
So het Pravin Gordhan, minister van openbare ondernemings, Dinsdag ná 'n vergadering met die SAL se bestuur en stakende vakbonde in 'n verklaring gesê.
Gordhan het gesê die regering het die afgelope drie jaar meer as R20,5 miljard aan die SAL verskaf.
"Selfs al wás geld beskikbaar, is daar geen regsmeganisme om in die huidige boekjaar finansiering aan die SAL te verskaf nie.
"Die geld waartoe die regering hom verbind het om in die volgende drie jaar te verskaf, is bestem vir die terugbetaling van die SAL se skuld," sê Gordhan.
Hy sê ook herstrukturering is nodig om die lugdiens weer winsgewend te maak en dat die SAL en die vakbonde die geskil self en sonder regeringsinmenging moet bylê.
Zuks Ramasia, waarnemende uitvoerende hoof, en Thandeka Mgoduso, waarnemende voorsitter van die SAL se direksie, het Dinsdag op 'n mediakonferensie in Kempton Park dit beklemtoon dat die SAL eintlik nie eens die 5,9%-salarisverhoging kan bekostig wat hy werknemers belowe het nie, wat nog te sê die 8% wat vakbonde eis.
Die metaalwerkersvakbond, Numsa, en die Suid-Afrikaanse Kajuitpersoneelvereniging (Sacca) staak sedert Vrydag by die lugdiens en dring aan op 'n salarisverhoging van 8%.
'n Vyfde van die SAL se sowat 10 000 werknemers staak.
"Ons kon net die 5,9% aanbied met die verstandhouding dat die SAL 'n lening van R2 miljard bekom. Dan kan ons dié verhoging eers in Maart betaal," het Mgoduso gesê.
"Ons weet daar is nie ruimte in die fiskus vir die R2 miljard nie. Ons bespreek dié lening tans met 'n konsortium van banke," het Mgoduso gesê.
Sy het ook herhaal dat die staat dié lening sal moet waarborg. Indien die SAL nie die R2 miljard kan leen nie, sal hy bedrywighede moet staak.
Vakbonde het sedertdien twee nuwe eise gestel: dat 944 werkers nie uit diens gestel word as deel van die herstrukturering nie en dat werkers deur inkontraktering bekom moet word.
Ramasia sê vakbonde mag nie gedurende 'n staking eise byvoeg nie en die SAL gaan die arbeidshof dringend hieroor nader.
Al sy internasionale vlugte styg volgens skedule op, terwyl verskeie van sy streekvlugte weer van gister af voortgaan.
Philip Saunders, SAL-bedryfshoof, sê Vrydag en Saterdag is sowat 11 000 passasiers per dag deur die staking beïnvloed.